Председник Републике Србије Александар Вучић примио је данас министра спољних послова и дијаспоре Народне Демократске Републике Алжир Ахмеда Атафа, који му је пренео поздраве председника Абделмаџида Тебуна, ка и позив за званичну посету тој земљи.

Прихватајући позив да посети Алжир, председник Вучић је констатовао да две земље везује традиционално пријатељство и вишедеценијска сарадња. Двојица саговорника су се сагласили да је важно уложити заједничке напоре у правцу додатног јачања политичког дијалога, посебно кроз размену посета на високом и највишем нивоу.

Председник Вучић је истакао заинтересованост Србије за даље јачање привредне сарадње са Алжиром и, у том контексту, заседање Мешовитог комитета за економску и научно-техничку сарадњу у Алжиру. Такође, он је изразио уверење да се обим трговинске размене, који у протеклим годинама бележи узлазни тренд, може додатно увећати и диверсификовати, имајући у виду комплементарност привреда две земље.

Саговорници су разменили мишљења о свим актуелним геополитичким питањима.

ВИДЕО МАТЕРИЈАЛ МОЖЕТЕ ПРЕУЗЕТИ НА ФТП СЕРБЕРУ МИНИСТАРСТВА ОДБРАНЕ.

Београд,
21. јун 2023. године